Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2020/C 46/17)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 z dne 18. decembra 2013 (1).

Zahtevek za odobritev te manjše spremembe je na voljo za vpogled v podatkovni zbirki Komisije eAmbrosia.

ENOTNI DOKUMENT

„MIELE VARESINO“

EU št.: PDO-IT-0990-AM01– 9.7.2019

ZOP (X) ZGO ( )

1. Ime

„Miele Varesino“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2. Opis proizvoda, za katerega se uporablja ime iz točke 1

Med „Miele Varesino“ je akacijev sortni med (Robinia Pseudoacacia L.).

Fizikalno-kemijske lastnosti:

Vsi tipi medu „Miele Varesino“ morajo imeti naslednje fizikalno-kemijske lastnosti: vsebnost hidroksimetilfurfurala (HMF) v času dajanja na trg ne sme biti manjša od 15 mg/kg, vsebnost vode pa ne sme presegati 17,5 %.

Organoleptične značilnosti

Organoleptične značilnosti medu „Miele Varesino“ so naslednje:

Barva: prozorna, od skoraj brezbarvne do slamnato rumene.

Vonj: tipičen vonj medu, lahek in nežen, brez posebnih arom.

Okus: zelo sladek, nežen, priokus kandiranega sadja in vanilje.

Fizično stanje: večinoma tekoč, redka in pozna kristalizacija.

Pelodne značilnosti:

Med „Miele Varesino“ se proizvaja iz nektarja, ki ga čebele nabirajo na cvetovih rastline Robinia pseudoacacia L (navadna robinija). Kvalitativna pelodna analiza cvetnega prahu odkrije prisotnost cvetnega prahu navadne robinije.

Med „Miele Varesino“ mora vsebovati več kot 25 % cvetnega prahu navadne robinije glede na spekter deležev cvetnega prahu, ki ga dobimo tako, da izključimo cvetni prah rastlinskih vrst, ki nimajo nektarja, in cvetni prah, ki ga je mogoče šteti za onesnaževalo.

Razred zastopanosti PK/10 g (število zrn cvetnega prahu/10 g) je manjši od 20 000 (povprečje: 9 500).

V povezavi z navadno robinijo je glavna kombinacija cvetnega prahu naslednja: rastline, ki nimajo nektarja: Palme Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia, Pinaceae; nektarske rastline: Acer, Prunus f., Salix, Trifolium repens in Castanea sativa (vedno zastopana v pelodnih spektrih), Aesculus, Gleditsia, Liriodendron.

Med „Miele Varesino“ ne sme vsebovati cvetnega prahu naslednjih vrst: Loranthus europaeus, Hedysarum coronarium, Onobrychis.

3.3. Krma (samo za proizvode živalskega izvora) in surovine (samo za predelane proizvode)

Za beljakovinsko krmo čebel je izrecno prepovedano uporabljati cvetni prah, ki ni proizveden lokalno.

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje, od nabiranja na prostem do točenja in priprave za dajanje na trg, morajo potekati v pokrajini Varese.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Med je živ proizvod, na katerega zelo vpliva okolje. Zato je pomembno, da zorenje, pretakanje in pakiranje medu potekata na območju proizvodnje ter da se med pred pakiranjem ne prevaža ali premešča, saj se lahko v nasprotnem primeru poslabšajo njegova kakovost, svežina in obstojnost.

Akacijev med „Miele Varesino“ se pakira v steklene kozarce, zaprte s kovinskim pokrovom, na katerem je nalepka z razpoznavnim logotipom proizvoda.

Enkratne odmerke medu je mogoče pakirati tudi v vrečke, banjice ali lončke iz ustreznega materiala, pri čemer morajo biti na oznaki navedene določbe veljavne zakonodaje.

Vsi načini pakiranja, določeni v veljavni zakonodaji, so dovoljeni le za med „Miele Varesino“, ki ni namenjen končnemu potrošniku.

3.6. Posebna pravila za označevanje proizvoda, za katerega se uporablja registrirano ime

Na oznaki morajo biti naslednje navedbe:

— ime „Miele Varesino“,

— kratica „ZOP“ ali njena daljša oblika „zaščitena označba porekla“,

— simbol Unije,

— razpoznavni logotip proizvoda.

Logotip medu „Miele Varesino“, prikazan spodaj, sestavljajo: osrednji motiv na beli podlagi, ki ga sestavljajo trije oranžni šesterokotniki, nad katerimi se odpira cvet v obliki čebele s petimi cvetnimi listi, ki ga s strani obdajajo tri stilizirane gore svetlomodre barve, pod katerimi je narisanih šest črt prav tako svetlomodre barve, ki so vedno tanjše in ponazarjajo jezero; rumen kolobar, ki obdaja osrednji motiv in na katerem sta z modrimi črkami napisani navedbi „MIELE VARESINO D.O.P“ in „di acacia“; ter oranžen rob, ki obroblja logotip.

4. Jedrnata opredelitev geografskega območja

Geografsko območje proizvodnje leži ob vznožju Alp, med rekama Ticino in Olona ter jezeroma Maggiore in Lugano. Območje obsega ozemlje pokrajine Varese.

5. Povezava z geografskim območjem

Za geografsko območje so značilni zmerno celinsko podnebje in majhne temperaturne razlike poleti in tudi pozimi, kar je posledica blagodejnega vpliva jezer. Te razmere pripomorejo k posebnostim geografskega območja, saj spodbujajo rast drevesnih vrst, med katerimi so tudi nekatere eksotične vrste.

Podnebje je namreč zaradi bližine jezer blago, tako da pomlad nastopi bolj zgodaj kot v pokrajini Milano; na blagih prisojnih pobočjih to zagotavlja obilno in nenehno cvetenje.

Navadna robinja (Robinia pseudoacacia L.), prevladujoča medonosna rastlina, je zelo razširjena v večjem delu pokrajine Varese, tako da se razrašča na obrobnih kmetijskih območjih, na številnih gozdnatih območjih pa je prevladujoča drevesna vrsta.

V obdobju cvetenja tega drevesa nobena druga nektarska rastlina na območju pokrajine Varese ne cveti tako obilno. Navadna robinja namreč postopoma in dolgo cveti na večini tega območja, kar omogočajo doline, ki se spuščajo proti jugu, na primer dolini Ticino in Olona, ter prisojna pobočja, zaščitena pred vetrom.

Rastlinstvo na ozemlju pokrajine Varese je torej rezultat prepleta dejavnikov, povezanih z značilnostmi površja, podnebja in tal, ki jih dopolnjujejo učinki, povezani s človekovim delovanjem.

Med 17. in 20. stoletjem so na tem območju zgradili številne mogočne hiše z velikimi parki, v katerih so posadili eksotične okrasne vrste, ki so se sčasoma tako zelo razbohotile, da so se v parkih in vrtovih štele za invazivne vrste, v lokalni podrasti pa celo za samosevce.

S čebelarstvom, ki je bilo na ozemlju pokrajine Varese razširjeno že od nekdaj, so se največkrat ukvarjali kmetje, člani različnih cerkvenih redov na tem območju in potomci meščanov, ki so se navduševali nad znanstvenim raziskovanjem.

Na začetku prejšnjega stoletja se je navadna robinja zaradi ugodnih okoljskih dejavnikov v tej pokrajini v gozdovih neverjetno razrasla in razbohotila, kar je lokalne čebelarje spodbudilo, da so se vedno bolj specializirali za proizvodnjo akacijevega medu, ki se je od drugih vrst medu, ki so jih na tem območju proizvajali dotlej, razlikoval po posebnih organoleptičnih in fizikalnih lastnostih.

Regionalno čebelarstvo je bilo že takrat zelo specializirano za proizvodnjo medu, natančneje akacijevega medu, ki je odtlej najbolj proizvajana vrsta medu v pokrajini Varese.

Prehod na poklicno čebelarstvo je bil v tej pokrajini postopen, s prvimi preskušanji novih vrst panjev in novih proizvodnih metod.

Razvoj proizvodnih metod je spodbudil prehod s kmečkega na sistematično čebelarstvo, ki se je izrazil z nadomeščanjem tradicionalnih pletenih panjev s funkcionalnimi panji ter z uporabo točila za med, ki je omogočilo pridobivanje sortnega medu in izpraznitev satja, nameščenega na snemljivih okvirjih, ne da bi se pri tem uničilo.

Nenazadnje je tudi nenehno izbiranje čebeljih pasem, ki so bolj delavne in bolj odporne proti različnim boleznim, pripomoglo k izboljšanju kakovosti in povečanju količine medu, ki ga proizvajajo čebelarji v pokrajini Varese.

„Miele Varesino“ je sortni akacijev med, ki ima visoko stopnjo čistosti glede izvora nektarja ter katerega glavna značilnost je, da vsebuje nektar in cvetni prah navadne robinije, v manjši meri pa tudi cvetni prah okrasnih rastlin.

V usedlini tega medu najdemo cvetni prah nektarskih rastlin in vrst, ki nimajo nektarja, kot je navedeno v točki 3.2.

Med, ki je še posebej tekoč, je od prozorne do slamnato rumene barve ter ima nežen in blag vonj brez izrazitih vonjav in zelo sladek okus. Ima nežno aromo kandiranega sadja in vanilje.

Naslednja posebnost medu „Miele Varesino“ je, da ne vsebuje cvetnega prahu turške detelje (Onobrychis), medenice (Hedysarum coronarium) in zlasti navadnega ohmelja (Loranthus europaeus), kar potrjujejo raziskave, ki so jih izvedli priznani botaniki in ki kažejo, da navaden ohmelj ne raste na območju proizvodnje tega medu.

Dolgotrajno, obilno in nenehno cvetenje navadne robinije na tem geografskem območju že vsaj stoletje in pol spodbuja čebelarsko dejavnost ter prispeva k uspehu proizvodnje medu „Miele Varesino“. Velika razširjenost navadne robinje v gozdovih pokrajine Varese je pripomogla k razvoju in napredku lokalnega čebelarstva, in sicer k izboljšanju proizvodnih tehnik, reje in izbora čebeljih pasem.

Sčasoma se je vedno več čebelarjev začelo s to dejavnostjo ukvarjati poklicno, polpoklicno ali ljubiteljsko, kar dokazuje vedno večje število panjev, ki so v obdobju cvetenja navadne robinije nameščeni v gozdovih te pokrajine To povečanje je povezano z dejstvom, da na ozemlju pokrajine Varese v nasprotju z drugimi območji proizvodnje akacijevega medu ni drugih poljedelskih kultur ali samoraslega rastlinja, ki bi s cvetenjem vplivali na kakovost proizvoda, ki se tako ponaša z večjo čistostjo in popolnoma ustreza zahtevam po edinstvenosti akacijevega medu.

Tudi posebnost geografskega območja, zlasti njegove podnebne in okoljske razmere, omogoča proizvodnjo akacijevega medu, ki se razlikuje od vseh drugih vrst medu. Med „Miele Varesino“ je poseben zaradi okrasnih rastlin, ki so jih v parkih in vrtovih nekoč sadili za okras, saj v primerjavi z drugim akacijevim medom, proizvedenim v Lombardiji, vsebuje cvetni prah eksotičnih okrasnih vrst, ki so se dobro prilagodile okolju. Prisotnost teh vrst vpliva na organoleptične značilnosti medu „Miele Varesino“, zlasti na njegov vonj, ki mu ga daje cvetni prah zimzelenih rastlin (Ilex aquifolium, Trachycarpus fortunei).

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 179, 19.06.2014, str. 17..